b'\n_START_ARTICLE_\nTurun museokeskus\n_START_PARAGRAPH_\nTurun museokeskus kokoaa yhteen Turun kaupungin omistamat museot. Se toimii my\xc3\xb6s alueellisena keskusmuseona \xe2\x80\x93 Varsinais-Suomen maakuntamuseona \xe2\x80\x93 ja jatkaa n\xc3\xa4in aiemman Turun maakuntamuseon toimintaa. Museokeskuksen toiminta-ajatuksena on huolehtia kulttuuri- ja taideperinn\xc3\xb6n s\xc3\xa4ilymisest\xc3\xa4 ja v\xc3\xa4litt\xc3\xa4misest\xc3\xa4 nykyisille sek\xc3\xa4 tuleville sukupolville Varsinais-Suomen alueella._NEWLINE_Vuonna 2015 Turun museokeskuksen museoihin tutustui yhteens\xc3\xa4 277\xc2\xa0580 k\xc3\xa4vij\xc3\xa4\xc3\xa4, joista 98\xc2\xa0673 vierailijalle kirjattiin ilmaisk\xc3\xa4ynti. _NEWLINE_Museokeskus vastaa Turun kaupungin kulttuuri-, taide ja luonnonhistoriallisesta museotoimesta. Se huolehtii kaupungin esine- ja taidekokoelmista sek\xc3\xa4 edist\xc3\xa4\xc3\xa4 kulttuuriymp\xc3\xa4rist\xc3\xb6n s\xc3\xa4ilymist\xc3\xa4. Tiedon jakaminen n\xc3\xa4yttelyiden ja tutkimusraporttien ja muisen julkaisujen kautta ovat museotoiminnan perusta. N\xc3\xa4in toimien museokeskus v\xc3\xa4litt\xc3\xa4\xc3\xa4 kulttuuriperint\xc3\xb6\xc3\xa4 sek\xc3\xa4 visuaalista kulttuuria osaltaan. Museokeskuksen museopalveluja johtaa operatiivisesti Olli Immonen intendenttien ja museoiden johtajien kanssa._NEWLINE_Turun museokeskus / Varsinais-Suomen maakuntamuseo toimii alueellaan antikvaarisena asiantuntijana ja lausunnon antajana kulttuurihistoriallisesti arvokkaita rakennuksia, muinaisj\xc3\xa4\xc3\xa4nn\xc3\xb6ksi\xc3\xa4 ja kuntien kaavoituksia koskevissa asioissa. _NEWLINE_Turun museokeskuksen hallinto- ja varastotilat ovat vuodesta 1978 sijainneet IX kaupunginosan Linnanf\xc3\xa4ltin alueella, Kalastajankadun entisess\xc3\xa4 harja- ja sivellintehtaassa.\n_START_SECTION_\nMuseot\n_START_PARAGRAPH_\nMuseokeskuksen hallinnoimat museot ovat Turun linna, W\xc3\xa4in\xc3\xb6 Aaltosen museo, Luostarinm\xc3\xa4en k\xc3\xa4sity\xc3\xb6l\xc3\xa4ismuseo, Apteekkimuseo ja Qwenselin talo, Turun biologinen museo sek\xc3\xa4 Kuralan Kyl\xc3\xa4m\xc3\xa4ki. Lis\xc3\xa4ksi Museokeskus vastaa Vanhalla Suurtorilla sijaitsevien Brinkkalan talon ja Vanhan Raatihuoneen toiminnasta. Museoissa j\xc3\xa4rjestet\xc3\xa4\xc3\xa4n vuosittain yhteens\xc3\xa4 noin 10 vaihtuvaa n\xc3\xa4yttely\xc3\xa4. Vanhan Raatihuoneen nelj\xc3\xa4ss\xc3\xa4 galleriassa on noin 30 n\xc3\xa4yttely\xc3\xa4 vuosittain._NEWLINE_Turun taidemuseo ei ole osa Turun museokeskusta, vaan taidemuseota hallinnoi Turun taideyhdistys. Museokeskuksen ulkopuolisia turkulaismuseoita ovat my\xc3\xb6s Aboa Vetus & Ars Nova ja Forum Marinum.\n_START_SECTION_\nKokoelmat\n_START_PARAGRAPH_\nTurun museokeskus hallinnoi Turun kaupungin taidekokoelmaa. Kokoelmaan kuuluu l\xc3\xa4hes 10 000 teosta ja yli 90 ulkoveistosta. Taidekokoelman kolme linjaa ovat turkulainen taide, W\xc3\xa4in\xc3\xb6 Aaltosen taide sek\xc3\xa4 kuvanveisto ja kolmiulotteinen taide._NEWLINE_Museokeskuksella on mittava arkeologinen kokoelma, joka k\xc3\xa4sitt\xc3\xa4\xc3\xa4 yli 100 000 alanumeroa. Arkeologisessa kokoelmassa on sek\xc3\xa4 historiallisen ett\xc3\xa4 esihistoriallisen ajan l\xc3\xb6yt\xc3\xb6j\xc3\xa4._NEWLINE_Esinekokoelman perustan muodostavat turkulaisista ja varsinaissuomalaisista s\xc3\xa4\xc3\xa4tyl\xc3\xa4is- ja porvariskodeista sek\xc3\xa4 Turun ymp\xc3\xa4rist\xc3\xb6n kartanoista per\xc3\xa4isin olevat esineet. Kokoelmissa on noin 280 000 esinett\xc3\xa4. Kokoelmaa, jonka juuret ovat 1880-luvulla, kartutetaan suunnitelmallisesti esineist\xc3\xb6ll\xc3\xa4, jolla on merkityst\xc3\xa4 tutkimus-, n\xc3\xa4yttely ja opetustoiminnalle. Osa kokoelmista on n\xc3\xa4ht\xc3\xa4v\xc3\xa4n\xc3\xa4 erilaisissa n\xc3\xa4yttelyiss\xc3\xa4 museokohteissamme. _NEWLINE_Valokuvakokoelmaan kuuluu yli miljoona valokuvaa, negatiivia ja diaa 1840-luvulta t\xc3\xa4h\xc3\xa4n p\xc3\xa4iv\xc3\xa4\xc3\xa4n. Muun muassa varhaisin p\xc3\xa4iv\xc3\xa4tty Suomessa otettu valokuva kuuluu Museokeskuksen valokuvakokoelmaan. Nyky\xc3\xa4\xc3\xa4n kokoelma karttuu l\xc3\xa4hinn\xc3\xa4 museon oman valokuvaustoiminnan tuloksena._NEWLINE_Perinnekasvikokoelma on laaja l\xc3\xa4pileikkaus perinteisen lounaissuomalaisen maalaispihan koriste- ja hy\xc3\xb6tykasvillisuuteen. Lis\xc3\xa4ksi on perinteisten huonekasvien kokoelma Kuralan Kyl\xc3\xa4m\xc3\xa4en Iso-Kohmon talossa.\n_START_SECTION_\nNykyajan dokumentointi ja tutkimus\n_START_PARAGRAPH_\nMuseokeskuksessa tehd\xc3\xa4\xc3\xa4n nykyajan dokumentointia ker\xc3\xa4\xc3\xa4m\xc3\xa4ll\xc3\xa4 tietoa t\xc3\xa4m\xc3\xa4n hetken tavoista ja ilmi\xc3\xb6ist\xc3\xa4. Dokumentointia tehd\xc3\xa4\xc3\xa4n vuodesta 2009 alkaen Suomen museoiden tallennus- ja kokoelmayhteisty\xc3\xb6 TAKOn puitteissa. Turun museokeskus osallistuu aktiivisesti TAKOn poolien 3 (Arki) ja 4 (Tuotanto, palvelut ja ty\xc3\xb6el\xc3\xa4m\xc3\xa4) ty\xc3\xb6skentelyyn. Museokeskus on my\xc3\xb6s mukana pohjoismaisessa nykyajandokumentoinnin yhteisty\xc3\xb6ryhm\xc3\xa4ss\xc3\xa4 Norsamissa.'